Det er ikke lang tid siden, at SUB Sønderborg fusionerede med Sønderborg Inter til SUB Sønderborg Inter (SSI). Nu er klubbens seniorhold allerede spærret. Alle klubbens hold er spærret. Fra serie 5 til serie 1. De må ikke spille fodbold, fordi spillere og trænere ikke kan opføre sig sportsligt på banen og sidelinjen. Det afgørende moment var i en serie 5-kamp hjemme i Sønderborg, hvor SSI tog imod Midtals IF. En kamp udeholdet vandt med 4-3. Her gik to spillere og træneren amok. Spillerne fik rødt kort og blev vist ud - mens træneren blev bortvist fra kampen. Nu har DBU-Jyllands disciplinærudvalg spærret holdene indtil videre til og med 12. juni. Dermed går klubben glip af mindst fire kampe, som der er taberdømt i. Tre serie 5-kampe og en enkelt serie 1-kamp.

- Der har været en stribe andre sager i Sønderborg Inter, der nu er en del af fusionsklubben. Vi spærrer alle klubbens hold, fordi det nu skal gå op for dem, at det her er alvor. Det er klubbens ansvar, siger Kristian Nørgaard Thomsen, der er formand for disciplinærudvalget.

DBU-Jylland mødes mandag med SSI's formand og en anden leder i klubben, der er bror til den bortviste træner.

Der står i afgørelsen, at klubbens seniorhold er spærret i første omgang til og med 12. juni. Betyder det, at den spærring kan blive længere?

- Jo, altså det kan den i princippet, men det forventer jeg nu ikke, siger Kristian Nørgaard Thomsen.

Men hvad skal der komme ud af sådant et møde, for at SSI kan få lov at spille seniorfodbold igen?

- Vi forventer en god dialog, og så løser sagen sig formentlig. Vi skal høre, at klubben tager det alvorligt og vil gøre noget for, at det ikke gentager sig, siger Kristian Nørgaard Thomsen.